
J e g y z ő k ö n y v
Készült a Bácsalmás Város Önkormányzat Képviselő-testületének 2013. május 22-én, 14 órai  kezdettel, Bácsalmáson, a Polgármesteri Hivatal I. emeleti polgármesteri tárgyalójában megtartott rendkívüli ülésén. 

Jelen vannak:

Németh Balázs polgármester, Bailo Amadou, dr. Bakó Mária Lujza,  Farkas Zoltán és  Nagy Gábor képviselők (5);

Patocskai Ibolya jegyző, Hortyiné Lapostyán Katalin mb. gazdasági osztályvezető, Kerényi Tamás beruházási ügyintéző és dr. Bakó Zoltán ügyvéd, a Deák Ügyvédi Iroda képviseletében   (4); 
Előre jelezte távolmaradását:   Tóth Árpád alpolgármester, Krizsán Mihály, dr. Tanács Róbert és Turcsányi Csaba képviselők (4); 

Jegyzőkönyvvezető: Susárszki Ferencné testületi ügyintéző. 

Németh Balázs polgármester köszönti a megjelenteket, megállapítja a határozatképességet, mert a megválasztott 9 főből 5 képviselő jelen van (55,6 %). Jegyzőkönyv-hitelesítőknek Bailo Amadou és Farkas Zoltán képviselőket javasolja. 
A Képviselő-testület egyhangúlag (5 igen szavazattal) az alábbi határozatot hozza: 
139/2013. (V. 22.) Bácsalmás v. öh.
Jegyzőkönyv-hitelesítők kijelölése 



Határozat 
Bácsalmás Városi Önkormányzat Képviselő-testülete Bailo Amadou és Farkas Zoltán képviselőket jelöli ki jegyzőkönyv-hitelesítőnek. 

A határozatról értesül: 

- kivonattal: 1. Németh Balázs polgármester 



2. Patocskai Ibolya jegyző 

Németh Balázs polgármester az ülés elején kiosztott módosított meghívóban szereplő napirendi pontokat javasolja megtárgyalni. Javaslatát, egyéb vélemény hiányában, szavazásra bocsátja. 
A Képviselő-testület egyhangúlag (5 igen szavazattal) a következő határozatot hozza: 

140/2013. (V. 22.) Bácsalmás v. öh.
Napirend megállapítása 





Határozat 
Bácsalmás Városi Önkormányzat Képviselő-testülete a 2013. május 22-i rendkívüli ülésén az alábbi napirendi pontokat tárgyalja meg: 

1. Szennyvízcsatornázás kivitelezési közbeszerzési eljárásának indítása
2. Szennyvízcsatornázás műszaki ellenőri szolgáltatás (Mérnök)    
beszerzésével kapcsolatos közbeszerzési eljárás indítása 

A határozatról értesül: 

- kivonattal: 1. Németh Balázs polgármester 



2. Patocskai Ibolya jegyző 

1. napirendi pont 
Szennyvízcsatornázás kivitelező kiválasztásával kapcsolatos közbeszerzési eljárás indítása
(Az előterjesztés írásban mellékelve.) 
Németh Balázs  polgármester tájékoztatásul elmondja, hogy a mielőbbi intézkedés miatt kell rendkívüli ülésen megtárgyalni e két napirendi pontot. 
Dr. Bakó Zoltán ügyvéd elmondja, hogy az építésnél 30 nap, a mérnök beszerzésével kapcsolatban 45 nap áll rendelkezésre az  ajánlattételre. Optimális esetben augusztus második felében, vagy szeptember elején kerülhet sor a szerződéskötésre. Az eredményhirdetés előtt az NFÜ még egyszer le fogja ellenőrizni az eljárást, ha jóváhagyja, akkor annak  birtokában lehet eredményt hirdetni. Ezt követően a 11 napos szerződéskötési moratórium után lehet a szerződést megkötni, amely jogorvoslati lehetőség nélkül, optimális esetben augusztus második felében történhet meg. 
Dr. Bakó Mária Lujza képviselő aziránt érdeklődik, konkrétan mikor kezdődik meg a beruházás. 
Dr. Bakó Zoltán ügyvéd válaszában elmondja, hogy a szennyvízcsatorna konkrét építkezése a szerződéskötés utáni napon megkezdődhet. A szennyvíztisztító telepnél, amennyiben az eddigi tervtől eltérő technológiájú megvalósítást választanak, akkor ismét le kell folytatni az engedélyeztetési folyamatot a vállalkozónak, és a kiviteli tervet el kell készíteni. Ha a rendelkezésre álló dokumentáció szerint kívánja megvalósítani, akkor csak a kiviteli tervet kell elkészítenie a vállalkozónak. 
Dr. Bakó Mária Lujza képviselő ha jól értelmezi az ügyvéd által elmondottakat, akkor változhat a szennyvíztisztító telep működési technológiája. 

Dr. Bakó Zoltán ügyvéd válaszában elmondja, hogy jól értelmezi a képviselő és hozzáteszi, hogy van egy indikátor lista  a támogatási szerződésben, ill. van input és output érték, amelyben rögzítve van, milyen szennyvíz megy be, és milyennek kell kijönnie a rendszerből. Úgy készítették el a bírálati rendszert, hogy nem csak az ajánlati ár fog dönteni, hanem az üzemeltetési paraméterekre is figyelemmel lesznek. Három területre számszerűsítve kell  megadni az ajánlatot,  és a legelőnyösebb műszaki paraméterekkel rendelkező megoldás plusz pontot kap az elbírálásnál. A vegyszer-, az elektromos energiafogyasztás és a képződött víztelenített  iszap mennyisége az, ami az ár mellett még figyelembe vehető, illetve plusz pontot érő paraméter.
Farkas Zoltán képviselő aziránt érdeklődik, hogy a szennyvíztisztító telepről kifolyó víz szikkasztást követően kerül-e kivezetésre a Kígyós csatornába. 
Dr. Bakó Zoltán ügyvéd nem tud választ adni a feltett kérdésre, mert ő a projekt  jogi részével foglalkozik, de abban biztos, hogy víztelenített iszap fog a végén keletkezni, és tudomása szerint csak a tisztított vizet lehet beleengedni a csatornába. 
Farkas Zoltán képviselő megkérdezi, hány évet vesz igénybe a kivitelezési munkálat. 

Dr. Bakó Zoltán ügyvéd válaszában elmondja, hogy 18 hónap szerepel a dokumentumban kivitelezési időként, amelyben a téli és nyári próbaüzem is szerepel, tehát a konkrét megvalósítási idő egy év lehet. 
Farkas Zoltán képviselő arra kér választ, mi a biztosíték arra, hogy a feszített kivitelezési tempóhoz minőségi munka fog társulni. 
Dr. Bakó Zoltán ügyvéd válaszában elmondja, többfajta garanciát építettek be. A szerződésben foglaltak teljesítésére  2 %-os teljesítési biztosíték van beépítve. A garanciális időszakra egy ugyanekkora mértékű teljesítési biztosítékot tartalmaz a dokumentum, amit bankgarancia formájában letét, vagy óvadéki kezességvállalással kell letenni. Ezeknek a jótállási idő végéig rendelkezésre kell állniuk. Ezeken kívül, vannak még kötbérek, amelyek között szerepel a hibás teljesítési kötbér és késedelmi kötbér, amelyeket a vállalkozóval szemben lehet érvényesíteni. Ami még a kivitelezést megkönnyíti, de ugyanakkor biztosíték oldala is van, az ún. előleg, amely szerint 30 % előleget kaphat a vállalkozó a szerződéskötést követően, viszont erre le kell tennie 20 % előleg visszafizetési biztosítékot. 
Farkas Zoltán képviselő aziránt érdeklődik, lehet-e olyan jelentkező, aki a feszített kivitelezési tempóra tekintettel magasabb árajánlatot ad a rendelkezésre álló összegnél. 
Dr. Bakó Zoltán ügyvéd szerint előfordulhat ilyen helyzet, de ebben az esetben eredménytelennek lehet nyilvánítani az eljárást, és vissza lehet hívni azt az ajánlattevőt, aki a magas ajánlatot tette, és abban az eljárásban, ha lesz minőségbiztosításra is ajánlat, akkor le lehet folytatni azt az eljárást,  és ott lehet alkudni. 
Németh Balázs polgármester – további kérdés, észrevétel hiányában - az előterjesztéshez kapcsolódó határozati javaslatot, elfogadás céljából szavazásra bocsátja. 

A Képviselő-testület egyhangúlag (5 igen szavazattal) az alábbiak szerint határoz: 
141/2013. (V. 22.) Bácsalmás v. öh.
Szennyvízcsatornázás kivitelező kiválasztásá-

val kapcsolatos közbeszerzési eljárás indítása 


Határozat 
1. Bácsalmás Város Önkormányzat Képviselő-testülete (továbbiakban: Képviselő-testület) úgy dönt, hogy a „Bácsalmás város szennyvízcsatornázása és szennyvíztisztítása” című projekt (KEOP 1.2.0/09-11-2011-0021) keretében „szennyvízcsatorna-hálózat építése a FIDIC piros könyv hivatalos magyar fordítás szerinti kivitelezéssel, valamint szennyvíztisztító-telep építése a FIDIC sárga könyv hivatalos magyar nyelvű fordítása szerinti kivitelezéssel és engedélyeztetéssel, vállalkozási szerződés keretében” tárgyban az előterjesztés  mellékletét képező  ajánlati dokumentáció alapján közbeszerzési eljárást indít.      

2. A Képviselő-testület felkéri Németh Balázs polgármestert az eljárás lefolytatásával kapcsolatos intézkedések megtételére. 

Határidő: azonnal 

Felelős : Németh Balázs polgármester 

Operatív felelős : Kerényi Tamás beruházási ügyintéző 

A határozatról értesül: 

- kivonattal: 1. Németh Balázs polgármester 



2. Patocskai Ibolya jegyző 


3. Hortyiné Lapostyán Katalin mb. gazdasági osztályvezető 



4. Kerényi Tamás beruházási ügyintéző 

- levélben: Deák Ügyvédi Iroda (7100 Szekszárd, Jókai u. 22.) 
2. napirendi pont 
Szennyvízcsatornázás műszaki ellenőri szolgáltatás (Mérnök) beszerzésével kapcsolatos közbeszerzési eljárás indítása
(Az előterjesztés írásban mellékelve.)
Németh Balázs polgármester ismerteti az előterjesztés lényegét, és hozzáteszi, hogy ritka a FIDIC mérnök végzettségű szakember. 
Dr. Bakó Mária Lujza képviselő nem tudja, mit jelent a FIDIC szó. 

Dr. Bakó Zoltán ügyvéd válaszában elmondja, hogy a FIDIC szó azt jelenti, hogy a megbízott mérnök a műszaki ellenőrzés mellett ellát más jellegű feladatokat is. Azért kell FIDIC mérnököt alkalmazni, mert a kivitelezési szerződés FIDIC alapú. Példaként említi, ha a munkálat során felmerül műszaki tartalommódosítás, a mérnök szerződésmódosítás nélkül megoldja. A FIDIC mérnök mellett van két helyszíni képviselő,  akik az egész beruházást – műszaki szempontból – menedzselik, és vannak szakági műszaki ellenőrök, akik  a műszaki ellenőri tevékenységet végzik. A FIDIC Mérnök kifejezés egy nagyobb halmaz, beletartozik a műszaki ellenőr, amelynek van egy bizonyos pénzügyi és műszaki menedzselési része. Ő az, aki a megrendelőt fogja képviselni a munkaterületeken függetlenként, természetesen a megrendelő utasításával és jóváhagyásával hozhat döntéseket. 
Németh Balázs polgármester – további kérdés hiányában – az előterjesztéshez kapcsolódó határozati javaslatot, elfogadás céljából, szavazásra bocsátja. 
A Képviselő-testület egyhangúlag (5 igen szavazattal) a következő határozatot hozza: 
142/2013. (V. 22.) Bácsalmás v. öh.
Szennyvízcsatornázás műszaki ellenőri 
szolgáltatás (Mérnök) beszerzésével 
kapcsolatos közbeszerzési eljárás indítása 


Határozat 
1. Bácsalmás Város Önkormányzat Képviselő-testülete (továbbiakban: Képviselő-testület) úgy dönt, hogy a „Bácsalmás város szennyvízcsatornázása és szennyvíztisztítása” című projekt (KEOP 1.2.0/09-11-2011-0021) keretében „a Mérnök (FIDIC) feladatainak ellátása és műszaki ellenőrzés biztosítása a 191/2009. (IX.15.) Korm. rendeletnek megfelelően, a FIDIC piros és sárga könyv hivatalos magyar nyelvű fordítása szerint” tárgyban az előterjesztés mellékletét képező ajánlati dokumentáció alapján közbeszerzési eljárást indít.
2. A Képviselő-testület felkéri Németh Balázs polgármestert az eljárás lefolytatásával kapcsolatos intézkedések megtételére.

Határidő: azonnal 




Felelős: 
Németh Balázs polgármester


Operatív felelős: Kerényi Tamás beruházási üi.


A határozatról értesül:

- kivonattal: 1. Németh Balázs polgármester



2. Patocskai Ibolya jegyző



3. Hortyiné Lapostyán Katalin mb. gazdasági ov.



4. Kerényi Tamás beruházási üi.

- levélben: Deák Ügyvédi Iroda (7100 Szekszárd, Jókai u. 22.)

Dr. Bakó Zoltán ügyvéd kiegészítésül elmondja, hogy itt hosszabb az ajánlattételi határidő, de  mivel előreláthatólag nem fog vaskos ajánlat érkezni, így nem olyan sok időt igényel majd az ajánlatok elbírálása,  ezért az értékelési időszakban a két eljárás utol fogja érni egymást. 
Németh Balázs polgármester köszöni a megjelenést, mivel egyéb napirend nincs, az ülést 14 óra 25 perckor berekeszti. 

K. m. f.

Németh Balázs 






Patocskai Ibolya 

polgármester 







jegyző 

Bailo Amadou 






Farkas Zoltán 
képviselő, jegyzőkönyv-hitelesítők 

